作者:權德輿
標題:奉送韋起居老舅百日假滿歸嵩陽舊居
內容:威鳳翔紫氣，孤雲出寥天。奇採與幽姿，縹緲皆自然。嘗聞陶唐氏，亦有巢由全。以此聳風俗，豈必效羈牽。大君遂群方，左史蹈前賢。振衣去朝市，賜告歸林泉。滑和固難久，循性得所便。有名皆畏途，無事乃真筌。舊壑窮杳窕，新潭漾淪漣。巖花落又開，山月缺複圓。輕策逗蘿徑，幅巾淩翠煙。機閑魚鳥狎，體和芝朮鮮。四皓本違難，二疏猶待年。況今寰海清，複此鬢髮玄。顧慚纓上塵，未絕區中緣。齊竽終自退，心寄嵩峰巔。